Nou benefisye avek nou bann nouritir spirityel
Zis avan son lanmor, Zezi ti fer en konversasyon prive avek kat son bann disip, Pyer, Zak, Zan ek Andre. Letan Zezi ti pe koz lo siny son prezans pandan bann dernyen zour, i ti demann en kestyon byen enportan: “Lekel sa [“lesklav fidel e pridan,” NW] ki son met in plas ansarz tou lezot serviter pour donn zot zot manze kan i ler?” (Matye 24:[3, 45, NW]; Mark 13:3, 4) Zezi ti pe asir son bann disip ki konman zot “met,” i ti pou apwent serten dimoun ki ti pou donn son bann disip dan letan lafen nouritir spirityel regilyerman. Lekel sa lesklav dan nou letan?
I en pti group Kretyen swazir ki bann disip Zezi. Sa “lesklav” se li menm li Konsey Direkter Temwen Zeova. I pe donn nouritir spirityel bann adorater fidel Zeova. Nou depan lo sa lesklav fidel pour kontinyen donn nou nou “rasyon manze kan i ler.”​—Lik 12:42.
I responsab “lafanmir Bondye.” (1 Timote 3:15) Zezi ti donn sa lesklav sa gro responsabilite pour pran swen avek travay lorganizasyon Zeova lo later. Sa i enkli tou bann byen materyel lorganizasyon, diriz travay predikasyon ek lansennyman dan nou bann kongregasyon. Pour kapab donn nou sa ki nou bezwen kan nou bezwen li, lesklav fidel e pridan i donn nou sa nouritir spirityel atraver bann piblikasyon ki nou servi dan nou minister e atraver progranm ki ganny prezante dan nou bann renyon kongregasyon ek lasanble.
Sa lesklav i fidel dan sa sans ki i fidel avek bann laverite ki dan Labib ek son misyon pour pres sa bon nouvel. I pridan dan sa sans ki i saz dan lafason ki i pran swen avek lentere Kris lo later. (Akt 10:42) Zeova pe beni travay sa lesklav e sa i evidan ler ou get logmantasyon dan pep Zeova e labondans nouritir spirityel ki nou annan.​—Izai 60:22; 65:13.
Zezi in apwent lekel pour nouri son bann disip spirityelman?
Dan ki sans sa lesklav i fidel e pridan?